Beurtkrag dreig steeds(Argieffoto: Free-Photos/Pixabay) Hoewel Suid-Afrikaners se ligte gister aangebly het, waarsku Eskom weer eens dat daar ŉ groot waarskynlikheid vir beurtkrag is indien hy enige verdere kapasiteit verloor. Die kragreus het reeds Woensdagmiddag ŉ beroep op verbruikers gedoen om hul kragverbruik te verminder en sodoende beurtkrag te voorkom. Volgens Eskom plaas die koue weerstoestande reeds groot druk op die kragstelsel en die vraag na elektrisiteit sal moontlik teen laatmiddag toeneem. “Eskom vra verbruikers om tussen 16:00 en 21:00 hul kragverbruik te verminder en sodoende die druk op die stelsel te help verlig,” sê Eskom in ’n verklaring. In dié stadium is 12 984 MW weens stukkende opwekkingseenhede nie beskikbaar nie, terwyl 2 924 MW weens beplande instandhoudingswerk uit die stelsel gehaal is. “Enige verdere beduidende verlies aan kapasiteit sal Eskom dwing om beurtkrag in te stel.” Eskom sê hy sal verbruikers so gou moontlik in kennis stel indien daar enige noemenswaardige veranderinge aan die situasie is.